La doi ani de la trecerea la Domnul, stavrofora Irina Pântescu a fost pomenită duminică la Mănăstirea Voroneț. Slujba a fost oficiată la finalul Sfintei Liturghii de Preasfințitul Părinte Antonie, Episcop de Bălți.
Stavrofora Irina Pântescu a fost prima stareță de după reluarea vieții monahale la Mănăstirea Voroneț, fiind distinsă post-mortem cu Ordinul "Crucea Patriarhală", cea mai înaltă distincție din Patriarhia Română, pentru eforturile în slujba Bisericii și a societății.
"În cei peste 30 de ani de activitate, stavrofora Irina a contribuit la formarea și îndrumarea obștii Mănăstirii Voroneț. Prin demersurile sale, s-a reușit restaurarea și consolidarea bisericii așezământului monahal, dar și includerea acestuia pe lista patrimoniului cultural mondial UNESCO", menționează reprezentanții Arhiepiscopiei Sucevei și Rădăuților.
La finalul slujbei de pomenire, stavrofora Gabriela Platon, stareța mănăstirii, i-a mulțumit Preasfințitului Părinte Antonie pentru slujire și credincioșilor prezenți la pomenirea stavroforei Irina Pântescu.
Stavrofora Irina Pântescu a fost numită stareță a Mănăstirii Voroneț în data de 1 aprilie 1991, cu aprobarea Sfântului Sinod și la recomandarea Preafericitului Părinte Patriarh Daniel, la acea vreme Mitropolit al Moldovei și Bucovinei.
Foto credit: Arhiepiscopia Sucevei și Rădăuților